**Străini**

*Valery Becart*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Între noi, timpul, pantera roz, jocul.... și păcatul

de-a fi iubit.

De câte ori duc mâna la inimă, aud răsucindu-se,

într-un vaiet prelung, insomniile atâtor dorinți.

O, de-aș putea să dăruiesc lumii toate duminicile

în care m-am rugat, în care am învins –

De dragul primăverii, voi iubi, din nou, trandafirii,

voi sta în genunchi în fața unui blând răsărit.

\*

Între noi, depărtarea, vulturul pleșuv și amintirea

unei cine de taină, visul sublim.

Oricum, ziua mă întâmpină cu aceeași privire lascivă

și nu mai întreabă nimic pe cel vrednic de plâns.

\*

Acum, e târziu...

Nu-mi rămâne decât să închid fereastra dintre singura

și inegalabila iubire,

și furtuna anunțată lângă zidurile unui

azil neștiut...

\*

Între noi, timpul, corabia neagră, țărmul pustiu

și frigul, ah, frigul din ultima noapte de amor

și prima dimineață – vai... ca un cimitir

înflorit –

\*

Și tot mai aproape infernul , și noi tot mai străini.

Când și când, halucinante flăcări, pantere roz și,

posibil,

rostogoliri de arginți, vagi înserări...

30 ianuarie 2019